정조 14년 · 목
京畿監司徐有防狀啓以爲价川洪福良擊錚原情渠父中業性本嗜酒渠母狂而好飮若是共醉之時或詰或爭及其醒也相與一笑戊申十月渠父自市中被酒而歸與隣居徐大裕同坐房中醉談頗多渠慮其亂嚷勸父就寢而却未知渠母亦爲酒所困門外過去之人忽疾呼曰是何變怪云渠驚聞出視則渠母以刃自刎僵倒路側渠急取其右手所把刀子則渠母以左手合執刀柄故伸掘脫刀之時渠母手皮微有刀痕而仍以殞絕手自剚之則誰怨誰咎而該里任掌以爲渠父刺殺告之于官檢屍成獄渠父渠母同室同禂如鼓瑟琴有何讎怨爲此非人情之事乎自遭此變三呈議送於前道伯則輒以退字爲題一呈伸冤于今道伯則只以姑待爲題而査處尙遲縷命在卽伏乞明査使渠父得蒙生出之恩替誅渠身未救母命之罪敎曰如許獄案曾所罕見渠之情境想來不覺慘惻朝家之設置方伯俾掌敦俗之責則成獄之前理宜敬愼具案之後尤合審察而卽此除之三度告訴輒題退字者前伯事殊甚未安而纔因他事已有處分雖不更勘前此似此之獄必加致意除非用意絕惡者多傳生科蓋出於償命不足以洩冤故也時道伯多年司寇屢當錄囚朝家本意想已締悉至於此獄反覆看過決知其不當錄啓不當償命亦不必行査待査本處斷況事理較然之外證者之招足作在契由前由後豈或持疑洪福良父特爲參酌放送而死出於匪意渠是家夫平日之夫酗妻閧轉釀葛藤之端亦不可謂全無罪過令道伯嚴刑一次福良則處變得宜原情文辭不似鄕曲賤民所能爲極爲嘉尙亦令道伯別爲施賞以示朝家敦俗之意初覆檢官如無一言論理亦不可無飭道伯相考原案狀聞事分付又狀啓以爲興陽申得權原情以爲渠父世涍因本面書員執卜時幻弄災實冤聲遍一面渠父値本官之過去仍爲陳達則以詳査處決之意丁寧分付去年十二月本面主人捉渠父以去而渠則出他日暮歸來始知被捉蒼黃入邑尋見渠父則耳目口鼻及頭腦流血狼藉業已殞命聞其侤音則書員以實爲災以災爲實非汝所知則何有煩訴仍以道里杖嚴杖一處十五度猶若引鉅者然着重枷下獄拿出之際不勝杖痛自爾徐步則使令李得福焉打枷頭渠父顚倒官庭昏絕氣塞則卽地解枷仍爲保放未過半日而致死云渠突入官庭泣陳其由則以爲雖無罪而打殺於我何有而汝何敢打官門而突入肆惡乎仍結縳渠兄弟着枷威喝渠極口稱冤仍得放送負屍歸家只斂草葬面主人出來秘語曰官家將給二百兩錢勿爲發口善埋云縷縷懇勸而渠終不聽伏乞嚴査復讎云矣敎以近來似此上言率多虛謊而觀此原情奸吏之容奸決是常習該倅之擧措誠有是也萬萬駭怪令道伯除尋常親執詳査狀聞事分付又狀啓以爲遂安李春植原情以爲渠卽祥原郡冤獄罪人李甲得之子也渠父之前後文案俱在刑曹査啓而大抵金小今同之見敎在於乙巳十二月初六日夜而渠父則同月初五日往祥原留宿於莠峴李命信家初六日留宿於德洞蘇濟漢家初七日歷弔楓井呂圾之喪三人尙在此爲發明之端一也金兀奉之招曰今同欲盜李龍甲之養母韓寡女見殺於渠父云其時韓寡女往留本家者數月變出後自本家被捉此其發明之端二也當初成獄專由於邊女兀奉之招而邊女招曰打殺於其房中兀奉招曰打殺於龍甲庭中兩招相在初檢官鄭赫不爲査實嚴刑邊女使之同歸兀奉之招此爲發明之端三也兀奉之招有曰洪京沈韓有卜受賂遷屍云而兩人皆以不忍誣無辜之人爲招不勝惡刑乃同兀奉之招前後之招不同則此爲發明之端四也渠父重被惡刑全無知覺鄭赫自爲問目因謂承服以置償命之科遠近皆知冤狀至於金春宅則以爲金弘大爲名人當日平明見乾川路上血痕點點而有一人以足蹴雪埋血云終不言其姓名則此誠根由所在査問此兩人則此爲發明之端五也且乾川里朴太江以爲此獄眞犯安臥其家無罪甲得輩終致橫罹云査問太江則此爲發明之端六也伏乞一一更査俾得伸冤云矣敎以以此捧招謄關該道令道伯詳考文案親査或直爲論理間具意見狀聞事分付又狀啓以爲四件外鳴金言語白活之類撮其梗槪後錄馳啓○鳴金秩長興盧召史原情以爲渠夫鄭思德買畓於同郡呂善弘善弘之叔弼周典此文記於康津朴哲根償債後還推哲根做作僞文偸賣于本邑金就彬與渠夫相訟哲根等理屈則虛張畓主眩亂訟庭訟官痛惡其狀畓則屬公渠夫欲推未推飮恨而死伏乞屬公畓及年年禾穀出給云黃州皇甫玕原情以爲列聖朝於渠先祖仁及金宗端前後表章之典無不與之終始乃者宗瑞木主露出數百年之後仍蒙不祧之特恩渠先祖仁尙未蒙一體之恩戊申秋陳籲則伊時大臣收議有曰旣無木主復現之異追造新主世遠之後義無所據云朝家崇報之典當視其功烈恐不可以木主之有無異同近聞忠壯公金德齡本無血孫而向在延諡之日新造神主自上特命其旁孫爲後況渠先祖支嫡蕃衍新造神主一如忠訌之爲使見在之孫奉祀恐無害於一視之典一依金宗瑞例均蒙不祧之恩云德山李櫽原情以爲渠曾祖後發行年七歲慈父見背哭泣之哀老成人之所不及及其長成不與宴樂不襲華彩事偏母一於惋愉間有疾病則嘗糞割指靡不用極絕而復蘇亦已屢矣闔郡諸生呈文營邑繡衣特蒙賞米之賜而尙稽旌表之典不勝湮菀云○言語白活秩洪川梁世鳳以爲渠兄浚大事親至孝渠父病至不救䂨指灌口延命三日竟至不救居廬擗踊動輒合禮今則夫婦俱歿採揬公議亟施旌褒之典云敎以應在猥秩外令各該道回啓○水原府使趙心泰以本府境擊錚人等供招馳啓水原趙漢雲供招以爲渠之六代祖宣武功臣墳山在於本府好梅折面三世繼葬矣前持平李得休偸葬其妻於其先塋至近之地將有永奪之計乞掘其偸葬之冢敎以誠如渠供遐外無勢之人將不得保有山地乎卿其勿拘顏私詳査公決後具由狀聞果川崔祿昌供招以爲其父奎衡去乙巳秋監試入場次立於禮曹門外矣棘圍之門爲衆人所擠忽然顚仆故各自逃生急走襍亂之際爲攔入所捉者至於十餘人而其父充軍於洪州牧同時編配或多蒙放伏乞特蒙宥釋云矣敎以原案謄送該曹使之詳考徒流案論理稟處龍仁李榮復供招以爲今月初一日葬母於先山方成墳形前參議兪漢寧稱以其墳山白虎直到山上扶曳敺打自執鍤子掘破天灰去其橫帶以至露棺伏乞嚴査俾得安葬敎以令山在官親審摘奸使卽報來後具由狀聞黃澗李興龍供招以爲其母墳山在於慶尙道金山郡二十餘年無人是非矣尙州居李學培等三從兄弟謂以其家墳冢近處斫伐丘木放賣冶店故呈本官摘奸則果爲三十餘步而以坐立俱見置於落科定日督掘伏乞公決敎以令山在官從公決給俾無更訴之弊事分付該道永川盧召史供招以爲其媤伯父金運亨以宗孫只有一子洙準而無子早天運亨臨終遺書以其子昌碩爲養孫服裏而昌碩之養外祖申彥標卽本邑座首也誘其孀女謀逐昌碩暗以同姓金宗漢之子履元爲養子履元狂悖不叶其養母申召史懇其夫黨金鳴鍵曰吾誤逐昌碩更以昌碩奉祀治送鳴鍵於京中呈出禮斜矣未還之前申召史身死昌碩亦蒙其喪矣宗漢以鳴鍵瞞呈禮曹之意呈訴營邑與禮曹末乃歸罪其夫洙憲定配平海而有八十老母乞治申彥標金宗漢亂人彝倫之罪放還其夫云矣敎以令本道伯往復該曹罪合可宥卽爲放送否則論理狀聞水原朴昌得供招以爲八代以下墳山在龍仁昨春遭父喪繼葬次到山下則墓下居李昌百偸葬其四寸於其五代祖墳咫尺地以荷杖之計作黨伐喪故呈訴龍仁頑拒不就訟伏乞嚴治掘移云矣敎以斯速決處俾無更訴之弊果川韓廷郁供招以爲世傳奴婢禮分等隱匿於南陽全票同家故丁未年往票同家其子女使之一一花名則禮分多般發惡其父不勝其憤使奴撻治矣禮分直走票同家謂以票同之潛通與之相詰乘憤飮藥而死初檢以被打報營覆檢衿川以飮藥報營三檢安山以被打報營成獄其父與奴同被訊推今爲四年其奴死於獄中其父時日難保乞蒙疏釋云矣敎以人命至重三尺至嚴殺人者豈可倖逭而渠奴死於獄中誠如渠供能無一獄兩犯之嫌令本道伯詳考査案論理狀聞樂安女兒白分占供招以爲其父福萬以才人庚子年上京載寧李窟音金斥賣紅牌故其父居間買給於樂安李源處其後綻露李源與其父被囚本邑李五源則定配蒙宥其父尙今滯囚特爲蒙放云矣敎以一放一仍果如渠言乎往復該曹詳考原案論理狀聞南陽丁星老供招以爲本府鄕族吳聖祿勒葬其姪於渠之曾祖父母墳十五步家後十五步內故呈訴營邑七次得捷捧侤音督掘不啻丁寧而前府使申義權反置落科分付面任掘出繼葬之其父冢極爲冤枉云矣敎以令山在官斯速公決俾無煩訴之弊稷山宋宗彥供招以爲渠之高祖墳在全義地戊申二月繼葬其父於階砌下矣其近處居愼僖稱以親山靑龍尾砂不念主客步數忽地起訟而渠連爲得訟矣愼僖左右請囑反置渠於落科當年四月擊錚訴冤令本道詳査處決事命下而査官木川縣監鄭杆畏愼僖之勢力以渠高祖墳謂之無主古冢歸之欺天之科竟掘其父之冢終至不保先壠之境伏乞從公決給敎以令山在官斯速從公決處俾無更訴之弊事文移該道伯又狀啓以爲猥濫鳴金呼籲者後錄依例勿施泰安李蓂華以爲渠以德泉君十代孫見充納布役依受敎頉給豐德尙東念以爲其父光澤去戊戌年以嶺儒疏批添書六字被囚海州今至十三年乞令放送水原金星濂以爲其祖研戊申年被打於隣居李巖回崔者斤大安石海安好得金仁石等處其父母及祖母來救又被打伊時以停刑之故只囚三日而放送矣未周年其祖飮恨而死其父亦作病人伏乞李巖回等五漢嚴治驪州申在儆以爲其父光謙以逆賊有白之異姓四寸居在相近壬寅六月有白上京時不知上京之事尋常借馬及其伏誅之後以借馬事島配特爲放釋寶城吳廷國以爲其六代祖進士宥壬辰之亂與弟宙及子春起竭誠討賊屢建奇功竟至三人殉節事載邑誌及晉州忠壇碑乞蒙崇奬之典云而其中申在儆其父是逆賊有白之干連而敢稱爲父肆然擊錚不可循例拔去而止枷囚府獄以待處分敎以係是法典之外竝勿施敎曰今番定式本府地界擊錚皆令本府捧供出於除弊之意而還宮已過多日之後今始狀聞遲緩甚矣後勿如是之意本府使知悉○刑曹啓言水原府使趙心泰移文果川崔祿昌擊錚原情渠父奎衡乙巳監試初試以攔入充軍定配洪州牧特蒙宥釋事捧供馳啓判付內原案謄送該曹使之詳考徒流案論理稟處事判下而取考配案奎衡以監試一所攔入乙巳九月水軍充定於洪州牧當初所坐旣係攔入水軍充定亦涉不輕疏釋一款有難遽議請置之允之